Šutaj Eštok, Matúš, minister vnútra SR (2023-12-07):
Ďakujem pekne. Vážený pán poslanec, Ministerstvo vnútra Slovenskej republiky a samotný Policajný zbor niekoľko hodín po mojom nástupe na pozíciu ministra vnútra zrealizovalo preventívnu akciu na štátnej hranici Slovenskej republiky s Maďarskom. Účelom tejto akcie bolo vyslať jasný signál, že Slovenská republika už naďalej nie je bezpečnou tranzitnou krajinou pre nelegálnych migrantov, ale najmä pre prevádzačov, že slovenská migračná politika sa jasne mení a prevádzači už nemajú na Slovensku žiaden priestor na to, aby si robili svoje biznisy. Akcia svoj účel splnila, pretože po jej uskutočnení došlo k enormnému poklesu v oblasti nelegálnej migrácie. Tie čísla hovoria samé za seba. Za mesiac november bolo zadržaných na území Slovenskej republiky už len 34 nelegálnych migrantov, zatiaľ čo v mesiaci október to bolo 6 809 nelegálnych migrantov. Pokiaľ ide o opatrenia v otázke riešenia nelegálnej migrácie pre najbližšie obdobie, tak spomeniem tie najdôležitejšie, ktoré sú pred nami. Na včerajšom rokovaní vláda Slovenskej republiky schválila ďalšie predĺženie kontrol na vnútroštátnych hraniciach s Maďarskom, v ktorom bude pokračovať do 22. januára 2024, a, samozrejme, aj po tomto termíne, ak to bude potrebné. Na celom úseku hranice sa realizujú cielené kontroly, pričom pri stanovení rozsahu sa vychádza z aktuálnej analýzy rizík, ktorú máme. Tu musím povedať, že ma úplne a úprimne neteší, že jedenásť členských krajín Európskej únie v rámci schengenu majú zavedené vnútroštátne kontroly na svojich hraniciach. Nie je to dobrým znamením pre Európsku úniu a pre schengen ako taký. Rovnako chcem informovať, že sme zmenili politiku prístupu k nelegálnym migrantom. Po ich zdržaní sú zaistení na útvaroch policajného zaistenia a riadne sa preveruje ich totožnosť a štátna príslušnosť. Čiže policajti už nevydávajú to povestné potvrdenie, ktorými tu operovala ešte predchádzajúca úradnícka vláda a neschopné vedenie Policajného zboru, že musia toto potvrdenie vydávať. Naopak, bolo vydávané v rozpore so zákonom, teraz je ten proces v súlade so zákonom a takto v tom budeme pokračovať. Rovnako sa zameriavame na prípravu opatrení na možnú migračnú vlnu na jar budúceho roka, ktorú očakávame, ale aj dlhodobú pripravenosť Slovenskej republiky na takéto situácie. Ide tu najmä o určenie potrebnej personálnej kapacity na ochranu hraníc, teda predovšetkým príslušníkov Policajného zboru a podporu ozbrojených síl Slovenskej republiky, určenie a zabezpečenie rôznych špeciálnych prostriedkov, napríklad monitorovacie vozidlá, drony, ďalekohľady s termovíziou, služobných psov či využitie koní, ktoré môžu pri týchto kontrolách byť využívané. V neposlednom rade sa rieši tiež navýšenie kapacít azylových zariadení, resp. zaisťovacích zariadení pre nelegálnych migrantov, pretože kapacita súčasných útvarov pre zaistenie je nedostačujúca. V krátkom čase bude predložená do legislatívneho procesu novela zákona o pobyte cudzincov, ktorá rieši aj otázky súvisiace s nelegálnou migráciou. Ide najmä o riešenie inštitútu administratívneho vyhostenia nelegálnych migrantov, ich zaistenia, kontroly, zaisťovania ich totožnosti. Všetko, samozrejme, s cieľom, ako som už uviedol, že Slovenská republika už nie je bezpečná tranzitná krajina pre nelegálnych migrantov a najmä pre prevádzačov. Tak ako sme hovorili pred voľbami, tak konáme od prvého nástupu tejto vlády. Samozrejme, priechodnosť hraníc medzi našimi krajinami je našou prioritou. Želáme si návrat k schengenským hraniciam, k schengenským hodnotám a k obnoveniu priestoru bez kontroly vnútorných hraníc. Bohužiaľ, situácia je taká vážna, že, ako som spomínal, v súčasnosti je to jedenásť členských štátov EÚ, ktoré majú zavedené kontroly na svojich vnútorných hraniciach. Sme tiež aktívni a budeme pokračovať v presadzovaní riešenia tejto otázky na celoeurópskej únii, resp. celoeurópskej pôde. Nelegálna migrácia by sa mala riešiť a nelegálni migranti by mali byť zachytení už na vonkajšej hranici Európskej únie a schengenu. Zároveň je potrebné prijímať opatrenia proti nelegálnej migrácii v tretích krajinách, v krajinách pôvodu nelegálnych migrantov a tranzitných krajinách. Chcem vás ubezpečiť, že od svojho nástupu do funkcie som absolvoval viacero stretnutí s ministrami vnútra susedných krajín, môžem spomenúť... (Prerušenie vystúpenia časomerom.)